AARHUS: Enhedslisten skifter ud i sin byrådsgruppe, meddeler partiet blot en måned inde i et nyt fire-årig valgperiode.

Det er partiets største stemmesluger, Maria Sloth, der fik 1.464 personlige stemmer ved valget 21. november, som nu meddeler, at hendes tilværelse tager en ny drejning med den konsekvens, at hun forlader Aarhus Byråd.

Maria Sloth forklarer i en pressemeddelelse, at hun nu vil prioritere familie og uddannelse højere og derfor flytter til Fredericia.

- Det er da ærgerligt at opgive byrådspladsen, men jeg ved, at min efterfølger er både erfaren og topmotiveret for at gøre en forskel, så jeg overlader trygt posten til hende, siger Maria Sloth, der overlader sin plads til suppleant Lone Norlander Smidt, der fik 410 personlige stemmer ved kommunalvalget.

Det tidligere byrådsmedlem Peter Hegner Bonfils fik ganske vist 667 personlige stemmer ved valget, men da Enhedslisten opstillede på partiliste betyder det, at han blev nummer fire på listen og dermed går den ledige post til suppleant Lone Norlander Smith.